Vuurpyle op lughawe in Kaboel afgevuurLede van die Taliban ondersoek die skade aan ‘n motor naby die lughawe in Kaboel nadat ‘n IS-voorbereide bom in die motor vernietig is. (Foto: Wakil Kohsar / AFP) Vuurpyle is Maandagoggend op die lughawe in Kaboel afgevuur waar Amerikaanse troepe nou inderhaas die land se bondgenote probeer help om die land te verlaat en die VSA se onttrekking uit Afghanistan te voltooi. Alle Amerikaanse troepe moet Dinsdag amptelik uit Afghanistan wees ingevolge pres. Joe Biden se sperdatum van 31 Augustus. Die laaste ontruimingsvlug uit die land vertrek ook dan. Twee beweerde aanvalle op die lughawe is die afgelope 24 uur afgeweer te midde van vrese dat die Islamitiese Staat (IS) weer kan toeslaan nadat lede verlede week ŉ selfmoordbomaanval in die omgewing van die lughawe uitgevoer het. Amerikaanse magte het Sondagaand ŉ lugaanval in Kaboel op ŉ IS-voorbereide motorbom enkele kilometers van die lughawe gedoen. Vanoggend is vuurpyle op die lughawe afgevuur. ŉ Amptenaar van die Taliban vermoed altesame vyf vuurpyle is afgevuur, maar deur die lughawe se missielverdedigingstelsels vernietig. Geen sterftes of skade aan die lughawe is aangemeld nie en ontruimingsoperasies kon volgens die Withuis “ononderbroke” voortgaan. Meer as 120 000 mense het Afghanistan reeds verlaat nadat die Taliban meer as twee weke gelede beheer oor die land oorgeneem het. Amerikaanse magte is egter nou daarop gefokus om hulself en Amerikaanse diplomate veilig uit Afghanistan te onttrek voor die sperdatum verstryk. Inwoners van Kaboel sê intussen hulle is getraumatiseer ná die afgelope paar weke se gebeure. “Sedert die Amerikaners beheer oor die lughawe oorgeneem het, kan ons nie behoorlik slaap nie,” het Abdullah, wat naby die lughawe woon en slegs een naam gegee het, aan AFP gesê. “Dit is óf vuurwapens, vuurpyle en sirenes, óf die klank van groot vliegtuie wat ons steur. En noudat hulle direk geteiken word, kan dit ons lewe in gevaar stel.” Daar word berig dat Sondag se aanval op die IS-voorbereide motorbom moontlik die lewe van burgerlikes geëis het. “Ons is bewus van berigte van burgerlike sterfgevalle ná ons aanval op ŉ voertuig in Kaboel vandag,” het kapt. Bill Urban, ŉ Amerikaanse woordvoerder, Sondag in ŉ verklaring gesê. “Ons sal diep bedroef wees oor enige onskuldige lewensverlies.”